‘हिमालयन एक्स्ट्रिम ट्रायथलन’ को उपाधि पिटर र तारालाई
कठिनमध्येको मानिने हिमालयन एक्स्ट्राई वर्ल्ड टुर एक्स्ट्रिम ट्रायथलनको उपाधि पुरुषतर्फ चेक रिपब्लिकका पिटर भाब्रोसेक र महिलातर्फ अमेरिकाकी तारा मिरान्डा पार्सोन्सले जितेका छन् ।  
काठमाडौँ — कठिनमध्येको मानिने हिमालयन एक्स्ट्राई वर्ल्ड टुर एक्स्ट्रिम ट्रायथलनको उपाधि पुरुषतर्फ चेक रिपब्लिकका पिटर भाब्रोसेक र महिलातर्फ अमेरिकाकी तारा मिरान्डा पार्सोन्सले जितेका छन् ।  शनिबार बिहान ४:०० बजे पोखराको फेवातालमा पौडीबाट सुरु भएको सो प्रतियोगिता आइतबार बिहान कास्कीको माछापुच्छ्रे गाउँपालिका ८ ल्वाङमा आएर सम्पन्न भएको थियो । पुरुषतर्फ च्याम्पियन भएका पिटरले फेवातालमा तीन किलोमिटर ८ सय मिटर दूरीको पौडी, १७५ किमि साइक्लिङ र ४३ किमि दौड १६ घण्टा ५१ मिनेट १९ सेकेन्डमा पूरा गरेका हुन् । यसैगरी पुरुषतर्फ नै इटालीका जिओभानी बोर्टोलासोले निर्धारित दूरी १७ घण्टा ५८ मिनेट ८ सेकेन्डमा पार गरी दोस्रो हुँदा रूसका इलिया बब्लिक निर्धारित दूरी पूरा गर्न १८ घण्टा ३४ मिनेट १२ सेकेन्ड समय लगाउँदै तेस्रो हुन सफल भए । यता महिलातर्फको उपाधि बिजेता मिरान्डाले निर्धारित दूरी पार गर्न १८ घण्टा २० मिनेट ५४ सेकेन्ड समय लगाइन् । महिलातर्फ फ्रान्सकी बेनेडिक्ट पेरोनले १९ घण्टा ४९ मिनेट १९ सेकेन्डमा तोकिएको दूरी पार गर्दै दोस्रो तथा चेक रिपब्लिककी भेरोनिका मर्चेन्ट २४ घण्टा २८ मिनेट २५ सेकेन्ड समय लगाउँदै तेस्रो भइन् । प्रतियोगितामा २२ देशका ३६ खेलाडी प्रतिस्पर्धा गरेको आयोजक हिमालयन एक्सट्राई नेपालका रेस डाइरेक्टर रिक्की योन्जनले जानकारी दिए । उनका अनुसार २७ जनाले दौड पूरा गरेका छन् । सहभागी पाँच महिलामध्ये ३ जनाले दौड पूरा गरे । प्रतियोगीहरूले फेवातालमा पौडीको प्रतिस्पर्धा सम्पन्न गरेपछि १७५ किमि साइकल दौड सुरु गरेका थिए । पोखराको लेकसाइडबाट सुरु भएको साइकल दौड सराङकोट, लुम्ले, नयाँपुल, कुश्मा हुँदै बागलुङ पुगेर त्यहाँबाट पुनः फर्किएर कुश्मा, नयाँपुल हुँदै कास्कीको अन्नपूर्ण गाउँपालिका‚ काँडेमा आएर सम्पन्न भएको थियो ।त्यसपछि ४३ किमि लामो दौड सुरु भएको थियो । काँडेबाट सुरु भएको दौड अस्ट्रेलियन क्याम्प, देउराली, हाई-क्याम्प, लो-क्याम्प, मर्दी हिमाल भ्यू प्वइन्ट (४३०० मिटर) छोएर सोही बाटो हुँदै फर्किएर माछापुच्छ्रे गाउँपालिकाको ल्वाङमा समापन भएको योन्जनले बताए । 